Apple Records

**Apple Records** er et britisk plateselskap som er mest kjent for å utgi platene til rockegruppen The Beatles fra 1960-årene. Selskapets symbol er et grønt eple, inspirert av et maleri av René Magritte.

## Historie
Apple Records ble grunnlagt i 1968 som en divisjon av Apple Corps Ltd. av musikkgruppen The Beatles. Tidligere plateutgivelser fra The Beatles ble håndtert av Parlophone/EMI i England og Capitol Records (eller United Artists Records i USA). I en ny avtale aksepterte EMI og Capitol å distribuere Apple Records' utgivelser fram til 1975. Apple eide rettighetene til plateutgivelser fra musikkartister som de signerte, mens EMI beholdt eiendommen til  The Beatles' utgivelser, skjønt de ble nyutgitt under merket Apple. Merket ble en suksess og overlevde splittelsen av The Beatles i 1970 og ble revitalisert på slutten av 1980-årene for utgivelsen av samtlige Beatles-plater på CD-er.

Grunnen til dette businessprosjektet ble sagt å være The Beatles' behov for å investere penger som beskyttelse for skattlegging. Britisk skatteregler på denne tiden ble beskrevet som stivnakket. Da George Harrison sang i «Taxman»: *«There's one for you, nineteen for me»* og refererte til shillingene i pundet, var det ingen spøk. Det var det nøyaktige beløp som ble beholdt etter skatt, fem per cent. Som Harrison la til: *«Should five per cent appear too small, be thankful I don't take it all»*.

Den første musikkgruppen som hadde plateutgivelse utgitt på Apple-merket (en 45rpm single med tittelen «Dear Delilah») het *[[Grapefruit]]*. Innspillingen skjedde i London på slutten av 1967 og ble produsert av amerikaneren Terry Melcher, kjent fra The Byrds. Terry Doran, som var direktør for Apple Publishing, hjalp til med realisere gruppen, og hans assistent Derek Lepper ble gruppens turneringsleder.

I løpet av 1974 ble The Beatles oppløst juridisk, og det ble bestemt av retten at 8% av inntektene fra Beatles-albumene (som gruppe) skulle tilfalle Apple Records og 4% skulle gå til hver av de fire medlemmene. Platemerket fortsatte å gå med overskudd fram til og med 1984, hovedsakelig grunnet fortsatt salg av gamle Beatles-plater. Deretter gikk selskapet med underskudd i flere år.

Apple Corps har hatt en lang historie med uenighet om merkevare med Apple Inc., grunnet likheten i navn og logo. Per 2005 var de to selskapene fortsatt låst i juridisk uenighet.

## Utgivelser under Apple-merket
:*Utdypende artikkel:* Apple Records' diskografi
Den første LP-utgivelsen fra Apple Records, som i tillegg også var den første ‘solo’-utgivelsen fra et medlem av The Beatles, var George Harrisons *[[Wonderwall Music]]*. Albumet inneholdt hans innspilling av musikk for filmen *[[Wonderwall]]*. Det skjedde den 1. november 1968. Rett etter kom *[[Two Virgins]]* med John Lennon og Yoko Ono, utgitt 11. november samme år. Både EMI og Capitol avslo å distribuere platen ettersom både Lennon og Ono var avbildet nakne på omslaget. Albumet ble derfor utgitt på lisens til Track Records i England og Tetragrammaton Records i USA. *Two Virgins* ble tett fulgt av det første Beatles-albumet som ble utgitt på Apple-merket, *[[The Beatles (White Album)]]*, i salg fra 25. november.

En helt spesiell utgivelse var den amerikanske utgaven av LP-en *[[Let It Be (album)|Let It Be]]*, hvor Granny Smith eplet var rødt istedenfor grønt. Dette ble gjort fordi det dreide seg om et soundtrackalbum til filmen *[[Let It Be (film)|Let It Be]]*. Dette førte til at plata av kontraktmessige grunner ble distribuert av United Artists Records, mens det vanligvis var Capitol Records som hadde ansvar for The Beatles i USA. Dermed valgte selskapet å lage en rød Apple-label nettopp for å understreke forskjellen. Det røde eplet ble også gjengitt på baksiden av coveret og på den amerikanske utgaven av de digitalt rensede og oppdaterte CD-ene i 2009.

Noen andre Beatles-album som ble utgitt på Apple-merket er:

* Yellow Submarine
* Abbey Road
* Let It Be
* Hey Jude
* 1962–1966
* 1967–1970

Selskapet utga også singler. Den mest suksessfulle kom imidlertid ikke fra The Beatles eller noen av gruppens medlemmer. Det var Mary Hopkins *[[Those Were the Days]]*, som ble utgitt på fire språk. Sangens engelske tekst var skrevet av Gene Raskin, og innspillingen ble produsert av Paul McCartney.

## Musikkartister på Apple Records
### Medlemmer av The Beatles og deres grupper
* The Beatles
* John Lennon
* Plastic Ono Band
* Yoko Ono
* Paul McCartney
* Wings
* George Harrison
* Ringo Starr

### Andre artister
* Badfinger (opprinnelig innspilt som The Iveys)
* Black Dyke Mills Band, under navnet John Foster & Sons Ltd. Black Dyke Mill Band, spilte *[[Yellow Submarine]]*
* Elastic Oz Band (kun én singel, «God Save Us», produsert av Lennon and Ono på vegne av *[[Oz (magazine)|Oz]]* magazine)
* Grapefruit
* Jimmy Cliff
* Mary Hopkin
* Jackie Lomax
* Modern Jazz Quartet
* David Peel and the Lower East Side
* Billy Preston
* Ravi Shankar
* Ronnie Spector
* John Tavener
* James Taylor
* Elephant's Memory (som også opptrådte som Plastic Ono Band mens John Lennon oppholdt seg i New York City)
* Chris Hodge
* Hot Chocolate
* Radha Krishna Temple
* The Sundown Playboys
* Trash (egentlig White Trash; navnet deres ble ‘dempet’ for platemarkedet)
* Doris Troy
* Lon & Derek Van Eaton

### Selskaper med lignende navn
En del andre selskaper hadde navn som lignet på Apple Records, en del er:

* Bad Apple Records
* Big Apple Records
* Black Apple Records
* Crab Apple Records
* Mountain Apple Records
* Screaming Apple Records
* Tomato Records
* (Zapple Records er en undergruppe av Apple Records.)

### Apple-parodier
* I den britiske komedien *[[All You Need Is Cash]]* (1978), som handler om det fiktive 60-tallsbandet The Rutles, dannes plateselskapet Rutle Corps, som har en banan som logo. Deres forretningsidé var å gi penger til alle som ville ha.

* I Simpsons-episoden *Homer's Barbershop Quartet* blir The Beatles parodiert. Homers band, The Be Sharps, danner sitt eget plateselskap kalt Doughnut Records der logoen er en rosa doughnut. (Scenen er med på dvd-en, ikke i tv-versjonen.)

## Eksterne lenker
*  
* The Apple Promo Film
* An Apple Film
* The Story of Apple Records, Part 1: John Lennons og Paul McCartneys pressekonferanse for å lansere selskapet, og Peter Ashers introduksjon av artister og formål.
* The Story of Apple Records, Part 2: Peter Asher presenterer James Taylor, Mary Hopkin og Badfinger
* The Story of Apple Records, Part 3: Peter Asher presenterer Jackie Lomax og Billy Preston.